Ghjinnaghju (Dumenicantone Versini)

Ghjinnaghju hè una puesia scritta da Dumenicantone Versini (1872-1950) di Marignana, dettu Maistrale. 'Ssa puesia fù publicata in a Muvra (1923).

Ghjinnaghju
Ghjinnaghiu, di li mesi, marchja in testa,
Cù lu so mantillone è capi biancu;
Dà tantu li malanni, ùn guarda mancu
S'ell'hè d'acqua o di ventu la timpesta.

Sumena, dunde passa, tramuntane
È imbianca le muntagne d'ogni locu,
In ogni ziglia face incippà focu
È cresce fiumicelli è le funtane.

Pela l'ultima foglia à la virdura
È face ch'ogni cosa s'adrumenti
È canta, cù li toni, li lamenti
À u ragnu, à la sumente è la pascura.

Pardunatu ellu sia pà lu dannu
Ch'ellu suvente face à l'agnillucci.
O quantu gioia porta à i zitillucci
Cù quella pistulella in capu d'annu !

Riferimenti
 L'almanaccu di A Muvra per 1923 

Categoria:Puesia in lingua corsa